**ΑΝΑΚΟΙΝΩΣΗ**

 **Διακοπή/Αναστολή Φοίτησης Φοιτητών/ριών του Τμήματος Λογοθεραπείας**

Οι φοιτητές/ριες που δεν έχουν υπερβεί το ανώτατο όριο φοίτησης, σύμφωνα με την παρ. 1 του άρθρου 76 και την παρ. 3 του άρθρου 454 του Ν. 4957/2022, δύνανται, μετά από αίτησή τους προς τη Γραμματεία του Τμήματος, να διακόψουν τη φοίτησή τους.

Οι λόγοι που θεωρούνται επαρκείς για τη διακοπή της φοίτησης είναι:

Α. Εκπλήρωση στρατιωτικών υποχρεώσεων (στράτευση φοιτητή)

Β. Λόγοι οικονομικοί

Γ. Λόγοι οικογενειακοί-κοινωνικοί

Δ. Λόγοι υγείας

**Δεν** αποτελεί αποδεκτή αιτιολόγηση διακοπής  φοίτησης η φοίτηση σε άλλο Ίδρυμα Εκπαίδευσης του Εσωτερικού και του Εξωτερικού.

Τα απαραίτητα δικαιολογητικά ανάλογα με τον λόγο διακοπής φοίτησης είναι:

1. Αίτηση (επισυνάπτεται)
2. Για την περίπτωση **Α**: Αντίγραφο κλήσης στρατευόμενου
3. Για την περίπτωση **Β:** Αντίγραφα της δήλωσης Ε1 και του εκκαθαριστικού της οικογένειας ή του/της φοιτητή/ριας
4. Για την περίπτωση **Γ:** Οποιοδήποτε έγγραφο σχετικό με οικογενειακούς ή κοινωνικούς λόγους ή Υπεύθυνη Δήλωση σχετικά με τη συνδρομή προσωπικών λόγων. Η Υπεύθυνη Δήλωση θα πρέπει να φέρει το γνήσιο της υπογραφής του/της αιτούντος/αιτούσης από Δημόσια Αρχή ή μέσω του gov.gr
5. Για την περίπτωση **Δ:** Βεβαίωση από δημόσιο Νοσοκομείο ή Υγειονομική Επιτροπή.

Αναφορικά με τη διακοπή φοίτησης, ισχύουν τα εξής:

* Η χρονική περίοδος διακοπής φοίτησης δεν μπορεί να υπερβαίνει τα **δύο (2) έτη.**
* Το δικαίωμα διακοπής της φοίτησης δύναται να ασκηθεί άπαξ ή τμηματικά για χρονικό διάστημα κατ’ ελάχιστον ενός (1) ακαδημαϊκού εξαμήνου, αλλά η διάρκεια της διακοπής δεν δύναται να υπερβαίνει αθροιστικά τα δύο (2) έτη αν χορηγείται τμηματικά.
* Για τους/τις φοιτητές/ριες που διακόπτουν τις σπουδές τους **αναστέλλεται η φοιτητική τους ιδιότητα** καθ΄ όλο το χρονικό διάστημα της διακοπής της φοίτησης και δεν επιτρέπεται η συμμετοχή τους σε καμία εκπαιδευτική διαδικασία. Μετά τη λήξη της διακοπής της φοίτησης οι φοιτητές/τριες επανέρχονται αυτομάτως στην πρότερη κατάστασή τους και αποκτούν πάλι τη φοιτητική τους ιδιότητα.
* Για το διάστημα που διαρκεί η διακοπή της φοίτησης η ακαδημαϊκή ταυτότητα - Δελτίο Ειδικού Εισιτηρίου (πάσο) του/της φοιτητή/ριας κατατίθεται στη Γραμματεία του Τμήματος.
* Σε περίπτωση που έχει χορηγηθεί στο φοιτητή/τρια Βεβαίωση Σπουδών, ο/η αιτών/ούσα οφείλει να επιστρέψει την πρωτότυπη βεβαίωση στη Γραμματεία του Τμήματος και να υποβάλει Υπεύθυνη Δήλωση ότι δεν έχει κατατεθεί αντίγραφο σε υπηρεσία του Πανεπιστημίου Πελοποννήσου ή σε εξωτερικό φορέα/οργανισμό. Εάν η βεβαίωση έχει κατατεθεί σε εξωτερικό φορέα/οργανισμό ή σε υπηρεσία του Πανεπιστημίου Πελοποννήσου, τότε ο/η φοιτητής/τρια υποχρεούται να υποβάλει Υπεύθυνη Δήλωση ότι θα αποσύρει τη βεβαίωση σπουδών από τους φορείς που την έχει καταθέσει.
* Οι πρωτοετείς φοιτητές/ριες υποβάλλουν αίτηση διακοπής φοίτησης εφόσον έχει ολοκληρωθεί η διαδικασία της αρχικής εγγραφής τους.

Οι αιτήσεις με τα απαραίτητα δικαιολογητικά υποβάλλονται στη Γραμματεία του Τμήματος με τους παρακάτω τρόπους:

1. Ηλεκτρονικά στο email: gramlogo@uop.gr ή gramlogo@go.uop.gr
2. Ταχυδρομικά στη Διεύθυνση **Πανεπιστήμιο Πελοποννήσου, Τμήμα Λογοθεραπείας, Κόμβος Αντικάλαμου, Νέο Κτίριο, Γραφείο Δ:0.10.**
3. Αυτοπροσώπως

Η αίτηση που θα υποβληθεί ηλεκτρονικά ή ταχυδρομικά θα πρέπει να φέρει το γνήσιο της υπογραφής του/της αιτούντος/αιτούσης από Δημόσια Αρχή ή μέσω του gov.gr

**Η αίτηση μαζί με τα δικαιολογητικά για διακοπή/αναστολή φοίτησης θα πρέπει να κατατεθούν μέχρι και τις 17.10.2025.**

Από τη Γραμματεία